ET Euroopa Liidu Teataja C 29/1

KOMISJONI ARVAMUS,

28. jaanuar 2011,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Poola ametiasutused on kehtestanud kaubamärki VERTO MD-2009-153 kandva elektrilise lööktrelli suhtes

(EMPs kohaldatav tekst)

2011/C 29/01

1. Poola ametiasutuste teade

Direktiivi 98/37/EÜ (1) (masinaid käsitlevate liikmesriikide õigusaktide ühtlustamise kohta; direktiivi kohaldati kuni 29. detsembrini 2009) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad seaded, mida kasutatakse ettenähtud otstarbel, võivad ohustada inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised seadmed turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

26. veebruaril 2009 teatasid Poola ametiasutused Euroopa Komisjonile meetmest, millega keelatakse viia turule kaubamärki VERTO kandev, 50G502 tüüpi käeshoitav ja kaasaskantav elektriline lööktrell. Selle seadme on tootnud äriühing Zhejiang Wuyi Gongli Electric Machine Co. Ltd (F. H. Shan Ind. Zone Donggan, 321201 Wuyi Zhejiang Prov., Hiina RV) ja selle on turule viinud Topex Sp. z.o.o (Sp. k. ul. Pograniczna 2/4, 02-285 Warsaw, Poola).

Euroopa Komisjonile edastatud toimikule on lisatud EÜ vastavusdeklaratsioon, mille on koostanud 22. oktoobril 2007 Topex Sp. z.o.o.

Vastavalt kõnealuse direktiivi artikli 7 lõikele 2 peab komisjon pärast asjaomaste isikutega konsulteerimist teatama, kas tema arvates on selline meede põhjendatud või mitte. Kui leitakse, et meede on põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuse seadme suhtes kõik asjakohased meetmed.

2. Poola ametiasutuste esitatud põhjendused

Poola ametiasutuste kehtestatud keelu aluseks on asjaolu, et kõnealune lööktrell ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on ühtlustatud Euroopa standarditele EN 60745-1:2003 – Käeshoitavad mootorajamiga elektritööriistad – Ohutus – Osa 1: Üldnõuded ja EN 60745-2-1:2003 – Käeshoitavad mootorajamiga elektritööriistad – Ohutus – Osa 2–1: Erinõuded puuridele ja lööktrellidele, millele on viidatud EÜ vastavusdeklaratsioonis):

1.5.1 – Elektritoide

Tugevdatud isolatsiooni ebapiisav läbilöögitugevus: ettenähtust madalama pingetaseme korral tekkis juurdepääsetavate metallosade (võll) ja pingestatud osade vahel ülelöök; see võib põhjustada elektrilöögi.

1.7.3. – Märgistus

Trelli märgistus ei olnud korrektne: infoplaat tuli lahti, mis võib viia selleni, et seadme ohutuks kasutamiseks vajalik teave puudub.

3. Komisjoni arvamus

28. juulil 2010 saatis komisjon kirja äriühingule Topex Sp. z.o.o., kes oli EÜ vastavusdeklaratsioonile alla kirjutanud, ning palus kõnealusel äriühingul esitada oma arvamus Poola ametiasutuste võetud meetme kohta. Kuni tänaseni ei ole vastust saadud.

Komisjon on olemasolevate dokumentide põhjal jõudnud seisukohale, et Poola ametiasutused on tõendanud, et seade, mille kohta on rakendatud kitsendav meede, ei vasta eespool loetletud olulistele tervisekaitse- ja ohutusnõuetele. Loetletud mittevastavused võivad tõsiselt ohustada kõnealust seadet kasutavaid inimesi.

Seetõttu on komisjon pärast nõutava menetluse järgimist arvamusel, et Poola ametiasutuste võetud meede on õigustatud.

Brüssel, 28. jaanuar 2011 Komisjoni nimel asepresident Antonio TAJANI

(1) EÜT L 207, 23.7.1998, lk 1.